CELEX: 32019D1205
Language: sl
Date: 2019-07-12 00:00:00
Title: Izvedbeni sklep Komisije (EU) 2019/1205 z dne 12. julija 2019 o odobritvi odstopanja, ki ga je zahtevala Belgija glede regije Flandrija na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2019) 5180)

16.7.2019   
               
               
                  SL
               
               
                  Uradni list Evropske unije
               
               
                  L 190/1
               
            
         IZVEDBENI SKLEP KOMISIJE (EU) 2019/1205
         z dne 12. julija 2019
         o odobritvi odstopanja, ki ga je zahtevala Belgija glede regije Flandrija na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
         
            
               (notificirano pod dokumentarno številko C(2019) 5180)
            
         
         (Besedilo v nizozemskem in francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka točke 2 Priloge III k Direktivi,
         ob upoštevanju naslednjega:
         
                     (1)
                  
                  
                     Belgiji je bilo z Izvedbenim sklepom Komisije (EU) 2015/1499 (2) odobreno odstopanje, na podlagi katerega lahko v regiji Flandrija pod nekaterimi pogoji dovoli vnos v tla do 250 kg dušika iz živinskega gnoja letno na hektar na poljinah, na katerih se gojijo trava in koruza, podsejana s travo, trava za košnjo, ki ji sledi koruza, in rž za žetev, ki ji sledi koruza, ter do 200 kg dušika iz živinskega gnoja letno na hektar na poljinah, na katerih se gojijo ozimna pšenica ali tritikala, ki ji sledi vmesni posevek, in sladkorna ali krmna pesa.
                  
               
                     (2)
                  
                  
                     Odstopanje, odobreno z Izvedbenim sklepom (EU) 2015/1499, je zadevalo približno 2 870 kmetov in 94 280 hektarjev površin ter je prenehalo veljati 31. decembra 2018.
                  
               
                     (3)
                  
                  
                     Belgija je Komisiji 21. decembra 2018 predložila zahtevek za novo odstopanje na podlagi tretjega pododstavka točke 2 Priloge III k Direktivi 91/676/EGS v zvezi z regijo Flandrija.
                  
               
                     (4)
                  
                  
                     Zahtevano odstopanje zadeva namero Belgije, da na določenih kmetijskih gospodarstvih v Flandriji dovoli vnos v tla do 250 kg dušika letno iz gnoja pašne živine in obdelanega gnoja na hektar na poljinah, na katerih se gojijo trava, trava, pomešana z deteljo, koruza, podsejana s travo, in trava za košnjo ali rž za žetev, ki ji sledi koruza, ter do 200 kg dušika letno iz živinskega gnoja in obdelanega gnoja na hektar na poljinah, na katerih se goji ozimna pšenica ali tritikala, ki ji sledijo vmesni posevki in pesa.
                  
               
                     (5)
                  
                  
                     Glede na informacije, ki jih je Belgija zagotovila v okviru odstopanja, odobrenega z Izvedbenim sklepom (EU) 2015/1499, odstopanje ni povzročilo poslabšanja kakovosti vode. Poročilo Komisije Svetu in Evropskemu parlamentu o izvajanju Direktive 91/676/EGS za obdobje 2012–2015 (3) kaže, da je bila v regiji Flandrija na približno 81 % postaj za spremljanje podzemne vode izmerjena povprečna koncentracija nitratov pod 50 mg/l, na 63 % postaj za spremljanje podzemne vode pa je bila izmerjena povprečna koncentracija nitratov pod 25 mg/l. Podatki spremljanja so pokazali, da se koncentracija nitratov v podzemni vodi v primerjavi s prejšnjim obdobjem poročanja (2008–2011) zmanjšuje. Kar zadeva površinsko vodo, je bila na 95 % postaj za spremljanje izmerjena povprečna koncentracija nitratov pod 50 mg/l, na 75 % postaj za spremljanje pa je bila izmerjena povprečna koncentracija nitratov pod 25 mg/l. Na večini točk za spremljanje v površinskih vodah se je pokazalo, da se koncentracija nitratov zmanjšuje. V obdobju poročanja 2012–2015 je bilo približno 76 % rek uvrščenih med evtrofne ali hipertrofne vode, kar je podobno kot v prejšnjem obdobju poročanja (2008–2011).
                  
               
                     (6)
                  
                  
                     Novejši podatki, ki jih je Belgija predložila za regijo Flandrija, kažejo, da se kakovost podzemnih in površinskih voda v Flandriji, kar zadeva onesnaženje z nitrati, od leta 2015 ni izboljšala.
                  
               
                     (7)
                  
                  
                     Flandrija namerava v okviru akcijskega programa za obdobje 2019–2022 za vsa povodja doseči naslednja cilja glede kakovosti vode. Če je povprečna koncentracija nitratov v površinskih vodah višja od ciljne ravni 20 mg/liter, bi bilo treba razliko do navedene ciljne ravni zmanjšati za 4 mg/liter. Kar zadeva plitvo podzemno vodo, ki se počasneje obnavlja, je treba koncentracijo nitratov na splošno zmanjšati za vsaj 3 mg/liter v vseh povodjih, v katerih povprečna koncentracija nitratov presega 50 mg/liter ali je med 40 in 50 mg/liter ter se povečuje.
                  
               
                     (8)
                  
                  
                     Da bi Flandrija dosegla ta cilja, je uvedla okrepljen akcijski program za obdobje 2019–2022. Konec leta 2020 je predviden pregled določitve vrst območij, kjer so vzpostavljeni okrepljeni ukrepi, na podlagi rezultatov spremljanja kakovosti površinske vode pozimi 2018/2019 in 2019/2020 ter kakovosti podzemne vode v letih 2018 in 2019. Zakonodaja za prenos Direktive 91/676/EGS za regijo Flandrija – „Odredba o varstvu voda pred onesnaževanjem z nitrati iz kmetijskih virov“ (4) (v nadaljnjem besedilu: odredba o gnoju) – je bila spremenjena dne 24. maja 2019 v skladu z akcijskim programom za obdobje 2019–2022 in se uporablja v povezavi s tem sklepom.
                  
               
                     (9)
                  
                  
                     Odredba o gnoju se uporablja na celotnem ozemlju regije Flandrija.
                  
               
                     (10)
                  
                  
                     Odredba o gnoju vključuje omejitve vnosa dušika in fosforja v tla.
                  
               
                     (11)
                  
                  
                     Trdne frakcije, ki nastanejo z obdelavo gnoja, bi bilo treba dobaviti odobrenim obratom, kjer se reciklirajo, s čimer se zmanjšajo vonjave in druge emisije, izboljšajo agronomske in higienske lastnosti, olajša ravnanje z njimi ter poveča izkoristek dušika in fosfata.
                  
               
                     (12)
                  
                  
                     Spremni dokumenti, ki jih je Belgija predložila v zvezi z regijo Flandrija, kažejo, da je predlagana količina 250 oziroma 200 kg dušika iz živinskega gnoja na hektar letno upravičena na podlagi objektivnih meril, kot so dolga rastna doba in posevki, ki sprejmejo veliko dušika.
                  
               
                     (13)
                  
                  
                     Najnovejši podatki, ki jih je Belgija predložila za Flandrijo za obdobje 2015–2017, kažejo, da se je število prašičev zmanjšalo za 4,7 %. Število perutnine se je v obdobju 2014–2017 povečalo za 14,3 %. Število glav goveda je ostalo nespremenjeno. Da uporaba zahtevanega odstopanja ne bi povzročila povečane reje živine, bodo pristojni organi omejili število glav živine na posamezni kmetiji (pravice do emisije hranil) v regiji Flandrija v skladu z določbami iz odredbe o gnoju.
                  
               
                     (14)
                  
                  
                     Podatki, ki jih je Belgija sporočila v zvezi z regijo Flandrija za obdobje 2012–2015, so pokazali, da se je uporaba dušika iz živinskega gnoja v obdobju 2012–2014 v primerjavi z obdobjem 2004–2007 zmanjšala za 4,9 %. Najnovejši razpoložljivi podatki za leta 2015, 2016 in 2017 kažejo, da se je uporaba dušika iz živinskega gnoja v obdobju 2014–2017 zmanjšala še za 4,0 %, in sicer na 90,6 tisoč ton leta 2017. V obdobju poročanja 2012–2015 je bila uporaba mineralnega dušika podobna kot v obdobju 2008–2011. Najnovejši razpoložljivi podatki za leta 2015, 2016 in 2017 kažejo, da se je uporaba mineralnega dušika povečala na 48,6 tisoč ton leta 2017, kar je 21 % več kot leta 2014.
                  
               
                     (15)
                  
                  
                     Na poljinah s tlemi z majhno razpoložljivostjo fosforja (razred I) in tlemi znotraj ciljnega območja (razred II) bo morda treba uporabiti dodatne fosfate iz kemičnih gnojil. Taka gnojila se ne bi smela uporabljati na poljinah s tlemi z zmerno razpoložljivostjo fosforja (razred III) in tlemi z veliko razpoložljivostjo fosforja (razred IV).
                  
               
                     (16)
                  
                  
                     Flandrija ima gosto mrežo postaj za spremljanje kakovosti vode. Ta mreža se lahko uporablja namesto sedanje mreže za spremljanje odstopanj, omogočati pa bi morala opazovanje uspešnosti kmetij, ki jim je bilo izdano dovoljenje v skladu z odstopanjem, ki ga je zahtevala Belgija, v primerjavi s kmetijami, ki jim tako dovoljenje ni bilo izdano, in spremljanje, ali so cilji Direktive 91/676/EGS doseženi. Da bi se umeril in potrdil model emisij hranil, bi bilo treba izvesti dodatne raziskave za boljše razumevanje povezave med izgubo nitratov na ravni poljin ter koncentracijo nitratov v površinskih in podzemnih vodah na ravni povodij.
                  
               
                     (17)
                  
                  
                     Po pregledu zahtevka se lahko sklene, da predlagani količini 250 oziroma 200 kg dušika iz gnoja pašne živine in obdelanega gnoja letno na hektar ne bosta vplivali na doseganje ciljev iz Direktive 91/676/EGS ob upoštevanju nekaterih strogih pogojev, ki bi se morali uporabljati poleg okrepljenih ukrepov, sprejetih v akcijskem programu za obdobje 2019–2022.
                  
               
                     (18)
                  
                  
                     Direktiva 2007/2/ES Evropskega parlamenta in Sveta (5) določa splošna pravila za vzpostavitev infrastrukture za prostorske informacije v Uniji za namene okoljskih politik Unije ter politik ali dejavnosti, ki lahko vplivajo na okolje. Kjer je primerno, bi morale biti prostorske informacije, zbrane v okviru tega sklepa, skladne z določbami navedene direktive. Da bi se zmanjšalo upravno breme in izboljšala skladnost podatkov, bi morala Belgija pri zbiranju potrebnih podatkov na podlagi tega sklepa po potrebi uporabiti informacije, pridobljene v okviru integriranega administrativnega in kontrolnega sistema, vzpostavljenega na podlagi poglavja II naslova V Uredbe (EU) št. 1306/2013 Evropskega parlamenta in Sveta (6).
                  
               
                     (19)
                  
                  
                     Ukrepi iz tega sklepa so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –
                  
               SPREJELA NASLEDNJI SKLEP:
         
            Člen 1
            Odstopanje
            Odstopanje, ki ga je zahtevala Belgija v imenu regije Flandrija za vnos večje količine dušika iz živinskega gnoja, kakor jo določa prvi stavek drugega pododstavka točke 2 Priloge III k Direktivi 91/676/EGS, v tla, se odobri ob upoštevanju pogojev iz členov 4 do 12 tega sklepa.
         
         
            Člen 2
            Področje uporabe
            Odstopanje, odobreno v skladu s členom 1, se uporablja za določene kmetijske poljine, na katerih se gojijo posevki z visoko porabo dušika in dolgo rastno sezono ter ki jim je bilo izdano dovoljenje v skladu s členi 4 do 7.
         
         
            Člen 3
            Opredelitev pojmov
            V tem sklepu se uporabljajo naslednje opredelitve pojmov:
            
                        (a)
                     
                     
                        „kmetije“ pomenijo kmetijska gospodarstva, na katerih se redi živina ali ne;
                     
                  
                        (b)
                     
                     
                        „poljina“ pomeni posamezno polje ali skupino polj, ki so enotna glede posevkov, tipa tal in praks gnojenja;
                     
                  
                        (c)
                     
                     
                        „travišče“ pomeni trajno ali začasno travišče (začasno travišče običajno leži manj kot štiri leta);
                     
                  
                        (d)
                     
                     
                        „posevki z visoko porabo dušika in dolgo rastno sezono“ pomenijo kar koli od naslednjega:
                        
                                    (i)
                                 
                                 
                                    travišče;
                                 
                              
                                    (ii)
                                 
                                 
                                    travišče z manj kot 50 % detelje;
                                 
                              
                                    (iii)
                                 
                                 
                                    koruzo, ki je pred žetvo ali po njej podsejana s travo, ki se pokosi in odstrani s polja ter ima vlogo vmesnega posevka;
                                 
                              
                                    (iv)
                                 
                                 
                                    travo za košnjo ali rž za žetev, ki ji sledi koruza;
                                 
                              
                                    (v)
                                 
                                 
                                    ozimno pšenico ali tritikalo, ki ji sledi vmesni posevek;
                                 
                              
                                    (vi)
                                 
                                 
                                    sladkorno ali krmno peso;
                                 
                              
                  
                        (e)
                     
                     
                        „pašna živina“ pomeni govedo (razen telet, rejenih za meso), ovce, koze in konje;
                     
                  
                        (f)
                     
                     
                        „obdelava gnoja“ pomeni predelavo gnoja na dve frakciji, in sicer na trdno in tekočo, ki se uporablja za izboljšanje gnojenja zemljišč ter povečanje izkoristka dušika in fosforja;
                     
                  
                        (g)
                     
                     
                        „obdelan gnoj“ pomeni tekočo frakcijo, ki nastane pri obdelavi gnoja;
                     
                  
                        (h)
                     
                     
                        „odplaka z nizko vsebnostjo dušika in fosfata“ pomeni obdelan gnoj z največjo vsebnostjo dušika 1 kg na tono odplake in z največjo vsebnostjo fosfata 1 kg na tono odplake;
                     
                  
                        (i)
                     
                     
                        „profil tal“ pomeni plast do globine 0,90 m pod površjem, razen če je povprečna najvišja raven podzemne vode plitvejša; v tem primeru ta plast sega v globino povprečne najvišje ravni podzemne vode.
                     
                  
                        (j)
                     
                     
                        „načrt gnojenja“ pomeni predhoden izračun v zvezi z načrtovano uporabo in razpoložljivostjo hranil;
                     
                  
                        (k)
                     
                     
                        „bilanca gnojenja“ pomeni bilanco hranil na podlagi dejanske porabe in vnosa hranil.
                     
                  
         
            Člen 4
            Letni zahtevek in obveznosti
            
               1.   Kmetje, ki želijo, da se jim odobri odstopanje na podlagi tega sklepa, pri pristojnih organih vsako leto do 15. februarja vložijo zahtevek. Za leto 2019 se letni zahtevek vloži do 31. julija.
            
            
               2.   Kmetje se ob predložitvi letnega zahtevka iz odstavka 1 pisno zavežejo, da bodo izpolnjevali pogoje iz členov 6, 7 in 8.
            
         
         
            Člen 5
            Izdaja dovoljenj
            Dovoljenja za vnos večje količine dušika iz živinskega gnoja se izdajo pod pogoji iz členov 6, 7 in 8.
         
         
            Člen 6
            Pogoji glede obdelave gnoja
            
               1.   Pristojni organi zagotovijo, da se trdna frakcija, ki nastane z obdelavo gnoja, dostavi odobrenim obratom, kjer se reciklira.
               Odobreni obrati pristojnim organom vsako leto predložijo podatke o količini gnoja, ki so ga prejeli v obdelavo, namembnem kraju trdne frakcije in obdelanega gnoja ter njuni vsebnosti dušika in fosforja.
            
            
               2.   Kmetje, ki jim je bilo odobreno odstopanje in obdelujejo gnoj, pristojnim organom vsako leto predložijo podatke o količini gnoja, poslanega v obdelavo, količini prejetega obdelanega gnoja ter njuni vsebnosti dušika in fosforja.
            
            
               3.   Pristojni organi določijo in redno posodabljajo metodologije za oceno sestave obdelanega gnoja, razlik v sestavi in učinkovitosti obdelave za vsako kmetijo, za katero je bilo odobreno posamezno odstopanje.
            
            
               4.   Pristojni organi zagotovijo, da se amoniak in druge emisije, ki nastanejo pri obdelavi gnoja, zberejo in obdelajo tako, da se zmanjšata vpliv na okolje in obremenjevanje okolja za obrate, ki povzročajo višje emisije, kot je priporočeno, in sicer s skladiščenjem in vnosom surovega živinskega gnoja v tla.
            
            
               5.   Pristojni organi zagotovijo, da se pripravi in redno posodablja popis obratov, pri katerih je potrebna obdelava emisij.
            
         
         
            Člen 7
            Pogoji glede uporabe gnoja in drugih gnojil
            
               1.   V skladu s pogoji iz odstavkov 2 do 11 količina gnoja pašne živine, obdelanega gnoja ter odplak z nizko vsebnostjo dušika in fosfata, ki se uporabijo vsako leto, vključno z gnojem, ki ga vnesejo same živali, ne presega naslednjih vrednosti:
               
                           (a)
                        
                        
                           250 kg dušika letno na hektar na poljinah, na katerih se gojijo:
                           
                                       (i)
                                    
                                    
                                       trava in koruza, podsejana s travo;
                                    
                                 
                                       (ii)
                                    
                                    
                                       trava za košnjo, ki ji sledi koruza;
                                    
                                 
                                       (iii)
                                    
                                    
                                       rž za žetev, ki ji sledi koruza;
                                    
                                 
                                       (iv)
                                    
                                    
                                       travišče z manj kot 50 % detelje;
                                    
                                 
                     
                           (b)
                        
                        
                           200 kg dušika letno na hektar na poljinah, na katerih se gojijo:
                           
                                       (i)
                                    
                                    
                                       ozimna pšenica, ki ji sledi vmesni posevek;
                                    
                                 
                                       (ii)
                                    
                                    
                                       tritikala, ki ji sledi vmesni posevek;
                                    
                                 
                                       (iii)
                                    
                                    
                                       sladkorna ali krmna pesa.
                                    
                                 
                     
            
               2.   Obdelani gnoj se lahko uporabi le, če ima razmerje med dušikom in fosfatom (N/P2O5) najmanj 3,3: 1, razen če ne velja za odplako z nizko vsebnostjo dušika in fosfata.
            
            
               3.   Skupni vnos dušika in fosfata v tla ustreza potrebam zadevnega posevka po hranilih ter upošteva količino dušika v tleh in povečano vsebnost dušika v gnoju zaradi obdelave. Ne presega največjih količin, ki so v odredbi o gnoju določene za vnos fosfata in dušika v tla.
            
            
               4.   Fosfat iz kemičnih gnojil se ne uporablja, razen na tleh z majhno razpoložljivostjo fosforja (razred I) in tleh na ciljnem območju (razred II).
            
            
               5.   Za vsako kmetijo se za celotno površino pripravi in vodi načrt gnojenja.
               Načrt gnojenja vključuje:
               
                           (a)
                        
                        
                           število glav živine;
                        
                     
                           (b)
                        
                        
                           opis stavb in sistema skladiščenja, vključno z velikostjo prostora, ki je na voljo za skladiščenje gnoja;
                        
                     
                           (c)
                        
                        
                           izračun dušika iz gnoja (zmanjšanega za izgube pri namestitvi in skladiščenju) in fosforja, ki se proizvedeta na kmetiji;
                        
                     
                           (d)
                        
                        
                           opis obdelave gnoja in pričakovanih lastnosti obdelanega gnoja;
                        
                     
                           (e)
                        
                        
                           količino, vrsto in lastnosti gnoja, dostavljenega s kmetije ali na kmetijo;
                        
                     
                           (f)
                        
                        
                           kolobarjenje in površino poljin s posevki z visoko potrebo po dušiku in dolgo rastno dobo ter poljin z drugimi posevki;
                        
                     
                           (g)
                        
                        
                           predvidene potrebe posevka po dušiku in fosforju na posameznih poljinah;
                        
                     
                           (h)
                        
                        
                           rezultate analize tal glede stanja dušika in fosforja v tleh, če so na voljo;
                        
                     
                           (i)
                        
                        
                           izračun vnosa dušika in fosforja z gnojem na posameznih poljinah;
                        
                     
                           (j)
                        
                        
                           izračun vnosa dušika in fosforja s kemičnimi in drugimi gnojili na posameznih poljinah;
                        
                     
                           (k)
                        
                        
                           izračune, na podlagi katerih je možna ocena, ali so izpolnjeni standardi za vnos dušika in fosforja.
                        
                     Načrti gnojenja so na kmetiji na voljo za vsako koledarsko leto najpozneje do 15. februarja zadevnega leta. Ob vsaki spremembi kmetijske prakse je treba načrt gnojenja popraviti v največ sedmih dneh.
            
            
               6.   Vsaka kmetija pripravi bilanco gnojenja. Bilanca gnojenja se predloži pristojnemu organu za vsako koledarsko leto, in sicer do 15. marca naslednjega koledarskega leta.
            
            
               7.   Bilanca gnojenja vključuje:
               
                           (a)
                        
                        
                           velikost posejanih površin;
                        
                     
                           (b)
                        
                        
                           število glav in vrsto živine;
                        
                     
                           (c)
                        
                        
                           količino gnoja, ki ga proizvede posamezna žival;
                        
                     
                           (d)
                        
                        
                           količino gnojil, ki izvirajo od drugod;
                        
                     
                           (e)
                        
                        
                           količino gnoja, ki se dostavi drugam, skupaj s podatkom, komu se dostavi.
                        
                     
            
               8.   Rezultati analize dušika in fosforja v tleh so na voljo za vsako kmetijo, za katero je bilo odobreno odstopanje.
               Vzorčenje in analiza za dušik in fosfor se izvedeta najmanj enkrat na štiri leta najpozneje do 31. maja za vsako homogeno površino na kmetiji, ob upoštevanju kolobarjenja in značilnosti tal.
               Izvede se vsaj ena analiza na pet hektarjev kmetijskega zemljišča.
            
            
               9.   Akreditirani laboratoriji koncentracijo nitratov v profilu tal izmerijo vsako leto med 1. oktobrom in 15. novembrom na vsaj 6 % vseh poljin, za katere je bilo izdano dovoljenje v skladu s členom 5, in 1 % drugih poljin, ki jih uporabljajo kmetije, ki jim je bilo izdano navedeno dovoljenje, tako da je vključenih vsaj 85 % teh kmetij. Na vsaka dva hektara kmetijskega zemljišča se odvzamejo vsaj trije vzorci treh različnih plasti znotraj profila tal.
            
            
               10.   Gnoj, obdelani gnoj ali odplake z nizko vsebnostjo dušika in fosfata s skupno vsebnostjo dušika, višjo od 0,60 kg dušika na tono, kemična in ostala gnojila se med 1. septembrom posameznega leta in 15. februarjem naslednjega leta ne trosijo na poljine, za katere je bilo izdano dovoljenje v skladu s členom 5.
            
            
               11.   Vsako leto se pred 1. junijem uporabita vsaj dve tretjini dušika iz gnoja, razen dušika iz gnoja pašne živine.
            
         
         
            Člen 8
            Pogoji glede upravljanja zemljišč
            
               1.   Kmetje, ki jim je bilo izdano dovoljenje v skladu s členom 5, travišča orjejo med 15. februarjem in 30. aprilom. Kmetom je dovoljeno, da travišča zaradi obnove in travišča na glinastih tleh orjejo tudi med 15. septembrom in 30. oktobrom.
            
            
               2.   Kmetje, ki jim je bilo izdano dovoljenje v skladu s členom 5, posevke z visoko porabo dušika posejejo v dveh tednih po oranju travišča, razen na glinastih tleh, preoranih med 15. septembrom in 30. oktobrom.
            
            
               3.   Kadar se orjejo trajna travišča, se gnojila ne uporabljajo, razen za žita, oljno ogrščico, peso, travišča in brstični ohrovt, in sicer po analizi tal glede mineralnega dušika in drugih parametrov, ki predstavljajo osnovo za oceno količine dušika, ki se sprosti zaradi mineralizacije organske snovi v tleh.
            
            
               4.   Kolobarjenje ne vključuje stročnic ali drugih rastlin, ki vežejo atmosferski dušik. Vendar lahko vključuje deteljo v travišču z manj kot 50 % detelje.
            
            
               5.   Vmesni posevki se posejejo v dveh tednih po žetvi ozimne pšenice in tritikale, in sicer najpozneje 15. septembra.
            
            
               6.   Vmesni posevki se ne orjejo pred 15. februarjem.
            
         
         
            Člen 9
            Ukrepi v zvezi s proizvodnjo in prevozom gnoja
            
               1.   Pristojni organi zagotovijo upoštevanje omejitve števila glav živine na posameznih kmetijah (pravice do emisije hranil) v regiji Flandrija v skladu z določbami iz odredbe o gnoju.
            
            
               2.   Pristojni organi zagotovijo, da se prevoz gnoja, ki ga izvedejo akreditirani prevozniki, zabeleži s sistemom geografskega določanja položaja za vse prevoze.
            
            
               3.   Pristojni organi zagotovijo, da se pred vsakim prevozom oceni sestava gnoja v zvezi s koncentracijo dušika in fosforja. Akreditirani laboratoriji opravijo analizo vzorcev gnoja ter sporočijo rezultate pristojnim organom in kmetu, ki se mu dostavi gnoj.
            
            
               4.   Pristojni organi zagotovijo, da je med prevozom na voljo dokument, v katerem sta navedeni količina gnoja, ki se prevaža, ter njegova vsebnost dušika in fosforja.
            
         
         
            Člen 10
            Spremljanje
            
               1.   Pristojni organi zagotovijo, da se za vsako občino pripravijo in letno posodabljajo zemljevidi, ki prikazujejo delež kmetij, število poljin, delež živine, delež kmetijskih površin in lokalno rabo zemljišč, za katere je bilo izdano dovoljenje v skladu s členom 5.
            
            
               2.   Pristojni organi vsako leto zberejo in posodobijo podatke o kolobarjenju in kmetijskih praksah, za katere je bilo odobreno posamezno odstopanje.
            
            
               3.   Vzdržuje se mreža za spremljanje vzorčenja površinskih voda in plitvih podtalnih voda iz člena 10(2) Odločbe Komisije 2008/64/ES (7), da se oceni vpliv odstopanja na kakovost vode. Mreža za spremljanje vključuje spremljanje nitratov in fosfatov v rekah, ki se izlivajo v Severno morje. V obdobju uporabe tega sklepa se število prvotnih krajev spremljanja ne zmanjša in njihova lokacija ne spremeni.
            
            
               4.   Na kmetijskih površinah s peščenimi tlemi je spremljanje poostreno.
            
            
               5.   Mesta za spremljanje, ki vključujejo vsaj 150 kmetij in so vzpostavljena na podlagi Odločbe 2008/64/ES, se ohranijo, dokler jih od leta 2020 ne nadomesti ciljno usmerjeno spremljanje, da se zagotovijo podatki o lokalni rabi zemljišč, kolobarjenju in praksah gnojenja, talni vodi, mineralnem dušiku v profilu tal jeseni in stanju fosforja v tleh ter s tem povezanih izgubah dušika skozi korenine v podzemno vodo, tako pod pogoji odstopanja kot tudi pod pogoji brez odstopanja. Te nove ureditve skupaj s posebnim spremljanjem iz odstavka 8 omogočajo ocenjevanje okoljske učinkovitosti kmetij, ki jim je bilo izdano dovoljenje v skladu s členom 5 tega sklepa, v primerjavi s kmetijami, ki jim tako dovoljenje ni bilo izdano, in spremljanje, ali so cilji Direktive 91/676/EGS doseženi.
               Mesta za spremljanje vključujejo glavne vrste tal (glinasta, ilovnata, peščena in puhličasta tla), prakse gnojenja in vrste posevkov.
            
            
               6.   Podatki o lokalni rabi zemljišč, kolobarjenju, kmetijskih praksah, uporabi hranil in proizvodnji gnoja na kmetijah, za katere je bilo odobreno posamezno odstopanje, se zbirajo letno.
            
            
               7.   Podatki iz odstavkov 5 in 6 tega člena ter člena 7 se uporabijo za modelno zasnovane izračune obsega spiranja nitratov in izgub fosforja na poljih, na katerih se vnaša do 250 kg oziroma do 200 kg dušika iz gnoja pašne živine in obdelanega gnoja na hektar letno.
            
            
               8.   Mreža za spremljanje, vključno s plitvo podtalnico, talno vodo, odpadnimi vodami in potoki na kmetijah, ki jih ta mreža za spremljanje pokriva, zagotavlja podatke o koncentraciji nitratov in fosforja v vodi, ki izteka iz območja korenin ter se izliva v podtalnico in sistem talnih voda.
            
            
               9.   Da bi se umeril in potrdil model emisij hranil, pristojni organ od leta 2020 izvaja spremljanje, specifično za območje, kot pilotno raziskavo v vsaj dveh povodjih, za boljše razumevanje povezave med izgubo nitratov na ravni poljin ter koncentracijo nitratov v površinskih in podzemnih vodah na ravni povodij. Pilotna raziskava se združi s pilotnim projektom za stalno spremljanje dušika in fosforja v vodotokih.
            
         
         
            Člen 11
            Nadzor in inšpekcijski pregledi
            
               1.   Vsi zahtevki za odstopanje so predmet upravnega nadzora pristojnih organov. Kadar se pri nadzoru ugotovi, da pogoji iz členov 6, 7 in 8 niso izpolnjeni, se vložnika o tem obvesti. V tem primeru zahtevek velja za zavrnjenega.
            
            
               2.   Pristojni organi vzpostavijo program poljskih pregledov na podlagi analize tveganja, rezultatov nadzora iz prejšnjih let in rezultatov splošnega naključnega nadzora uporabe zakonodaje za prenos Direktive 91/676/EGS.
            
            
               3.   Poljski pregledi se izvedejo na vsaj 7 % kmetij, ki jim je bilo izdano dovoljenje v skladu s členom 5, da se oceni skladnost s pogoji z členov 6, 7 in 8.
            
            
               4.   Kadar se ugotovi, da kmetija, ki ji je bilo izdano dovoljenje v skladu s členom 5, v katerem koli letu ni izpolnjevala pogojev iz členov 6, 7 in 8, se imetnika dovoljenja kaznuje v skladu z nacionalnimi predpisi, naslednje leto pa ni upravičen do dovoljenja.
            
            
               5.   Rezultati meritev iz člena 7(8) se preverijo. Kadar se pri preverjanju ugotovijo neskladnosti, vključno s prekoračitvijo osnovne mejne vrednosti, kakor je določena v odredbi o gnoju, se o tem obvesti kmeta in zahtevek za dovoljenje za naslednje leto za poljino ali poljine se zavrne.
            
            
               6.   Pristojni organi zagotovijo preglede na kraju samem za vsaj 2 % dejavnosti prevoza gnoja na podlagi ocene tveganja in rezultatov upravnega nadzora iz odstavka 1.
            
            
               7.   Nadzor vključuje preverjanje izpolnjevanja obveznosti glede akreditacije, oceno spremnih dokumentov, preverjanje kraja izvora in namembnega kraja gnoja ter vzorčenje gnoja, ki se prevaža.
            
            
               8.   Kjer je to primerno, se lahko vzorčenje gnoja izvede med natovarjanjem, po potrebi z uporabo samodejnih naprav za vzorčenje gnoja, ki so nameščene na vozilih.
            
            
               9.   Vzorci gnoja se analizirajo v laboratorijih, ki jih akreditirajo pristojni organi, rezultati analize pa se sporočijo kmetu, ki gnoj dobavlja, in kmetu, ki ga prejme.
            
            
               10.   Pristojnim organom se dodelijo potrebna pooblastila in sredstva za preverjanje skladnosti s pogoji za dovoljenje, izdano na podlagi tega sklepa.
            
         
         
            Člen 12
            Poročanje
            Pristojni organi vsako leto do 30. junija Komisiji predložijo poročilo, ki vključuje naslednje informacije:
            
                        (a)
                     
                     
                        zemljevide, ki prikazujejo delež kmetij, delež živine, delež kmetijskih površin in lokalno rabo zemljišč, pa tudi podatke o kolobarjenju in kmetijskih praksah na kmetijah, ki jim je bilo izdano dovoljenje v skladu s členom 5, iz člena 10(1);
                     
                  
                        (b)
                     
                     
                        rezultate spremljanja vode, vključno z informacijami o smernicah o kakovosti vode za podzemne in površinske vode ter vode, ki se izlivajo v Severno morje, pa tudi vplivu odstopanja na kakovost vode iz člena 10(3);
                     
                  
                        (c)
                     
                     
                        oceno ostankov nitratov v profilu tal jeseni za poljine, za katere je bilo izdano dovoljenje v skladu s členom 5, ter primerjavo s podatki in trendi o ostankih nitratov na poljinah, za katera tako dovoljenje ni bilo izdano, za enaka kolobarjenja. Poljine, za katere ni bilo izdano dovoljenje v skladu s členom 5, bi morale vključevati poljine na kmetijah, ki jim je bilo izdano tako dovoljenje, in poljine na drugih kmetijah;
                     
                  
                        (d)
                     
                     
                        oceno stanja dušika v tleh za poljine, za katere je bilo izdano dovoljenje v skladu s členom 5, in poljine, za katere tako dovoljenje ni bilo izdano;
                     
                  
                        (e)
                     
                     
                        informacije o koncentraciji nitratov in fosforja v vodi, ki izteka iz območja korenin, iz člena 10(5);
                     
                  
                        (f)
                     
                     
                        podatke, zbrane o lokalni rabi zemljišč, kolobarjenju, kmetijskih praksah, uporabi hranil in proizvodnji gnoja ter rezultate modelno zasnovanih izračunov obsega izgub nitratov in fosforja na kmetijah, ki jim je bilo izdano dovoljenje v skladu s členom 5, iz člena 10(6);
                     
                  
                        (g)
                     
                     
                        oceno izvajanja pogojev za izdajo dovoljenja na podlagi nadzora na ravni kmetij in poljin ter nadzora nad prevozom gnoja in informacije o kmetijah, ki pogojev ne izpolnjujejo, na podlagi rezultatov upravnega nadzora in inšpekcijskih pregledov;
                     
                  
                        (h)
                     
                     
                        informacije o obdelavi gnoja, vključno z dodatno predelavo in uporabo trdnih frakcij, ter podrobne podatke o značilnostih sistemov obdelave, njihovi učinkovitosti in sestavi obdelanega gnoja;
                     
                  
                        (i)
                     
                     
                        informacije o številu kmetij, ki jim je bilo izdano dovoljenje v skladu s členom 5, in poljin, na katere se vnašajo obdelani gnoj in odplake z nizko vsebnostjo dušika in fosfata, pa tudi količini tega gnoja in odplak;
                     
                  
                        (j)
                     
                     
                        metodologije za oceno sestave obdelanega gnoja, razlik v sestavi in učinkovitosti obdelave za vsako kmetijo, ki ji je bilo izdano dovoljenje v skladu s členom 5, iz člena 6(3);
                     
                  
                        (k)
                     
                     
                        popis obratov za obdelavo gnoja iz člena 6(5);
                     
                  
                        (l)
                     
                     
                        povzetek in oceno podatkov, pridobljenih pri spremljanju, specifičnem za območje, iz člena 10(5);
                     
                  
                        (m)
                     
                     
                        podatke o spreminjanju števila glav živine za vsako kategorijo živine v regiji Flandrija in na kmetijah, ki jim je bilo izdano dovoljenje v skladu s členom 5.
                     
                  Kjer je primerno, so prostorski podatki, vsebovani v poročilu, skladni z Direktivo 2007/2/ES. Belgija pri zbiranju potrebnih podatkov po potrebi uporabi informacije, pridobljene v okviru integriranega administrativnega in kontrolnega sistema, vzpostavljenega v skladu s členom 67(1) Uredbe (EU) št. 1306/2013.
         
         
            Člen 13
            Obdobje uporabe
            Ta sklep se uporablja do 31. decembra 2022.
         
         
            Člen 14
            Naslovnik
            Ta sklep je naslovljen na Kraljevino Belgijo.
         
         
            V Bruslju, 12. julija 2019
            
               
                  Za Komisijo
               
               Karmenu VELLA
               
                  Član Komisije
               
            
         
         
            (1)  UL L 375, 31.12.1991, str. 1.
         
            (2)  Izvedbeni sklep Komisije (EU) 2015/1499 z dne 3. septembra 2015 o odobritvi odstopanja, ki ga je zahtevala Belgija glede regije Flandrije na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 234, 8.9.2015, str. 10).
         
            (3)  Poročilo Komisije Svetu in Evropskemu parlamentu z dne 4. maja 2018 o izvajanju Direktive Sveta 91/676/EGS o varstvu voda pred onesnaževanjem z nitrati iz kmetijskih virov na podlagi poročil držav članic za obdobje 2012–2015 (COM(2018) 257 final).
         
            (4)  Decreet van 22 December 2006 houdende de bescherming van water tegen de verontreiniging door nitraten uit agrarische bronnen (Belgisch Staatsblad z dne 29. decembra 2006, str. 76368).
         
            (5)  Direktiva 2007/2/ES Evropskega parlamenta in Sveta z dne 14. marca 2007 o infrastrukturi za prostorske informacije v Evropski skupnosti (INSPIRE) (UL L 108, 25.4.2007, str. 1).
         
            (6)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).
         
            (7)  Odločba Komisije 2008/64/ES z dne 21. decembra 2007 o odobritvi odstopanja, ki ga je zahtevala Belgija glede regije Flandrije na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 16, 19.1.2008, str. 28).